Mitjançant Decret 206/2015, de 15 de setembre, es va establir el procediment d'acreditació i atribució de la quota de representativitat institucional de les organitzacions empresarials més representatives en l'àmbit de Catalunya (DOGC núm. 6958, de 17.9.2015).
Mitjançant Ordre EMO/309/2015, de 25 de setembre, es publica la convocatòria quadriennal per a l'acreditació i atribució de la quota de representativitat institucional de les associacions empresarials més representatives de l'àmbit de Catalunya (DOGC núm. 6969, de 5.10.2015).
Vist que el 20 d'octubre de 2015 es té coneixement, mitjançant comunicació emesa per Foment del Treball Nacional, que aquesta organització empresarial ha interposat recurs contenciós administratiu impugnant el Decret 206/2015, de 15 de setembre, i l'Ordre EMO/309/2015, de 25 de setembre, abans esmentats; i que, alhora, demana com a mesura cautelar la suspensió de la vigència i l'aplicació de les dues disposicions generals, i, en especial, sol·licita la suspensió del termini de presentació de la documentació que atorga l'Ordre EMO/309/2015, el qual dóna per suspès provisionalment, i de la vigència del Decret 206/2015, en aplicació de la doctrina constitucional en relació amb el dret a la tutela judicial efectiva, fins que el Tribunal Superior de Justícia de Catalunya emeti un pronunciament sobre la petició de mesures cautelars;
Vist que la decisió sobre la suspensió de les disposicions generals l'ha de prendre l'ordre jurisdiccional competent, en aquest cas la Sala Contenciosa Administrativa del Tribunal Superior de Justícia de Catalunya, tenint en compte que és doctrina reiterada, que ha de prevaler sempre l'execució, llevat que s'aportin proves evidents que aquesta execució pugui generar danys irreversibles;
Vist que, a l'espera de la resolució judicial sobre la petició de la mesura cautelar de suspensió, les circumstàncies concurrents aconsellen interrompre la tramitació del procediment administratiu que estableix l'Ordre EMO/309/2015, de 25 de setembre, en la seva fase de presentació de la documentació, amb efectes des de la data de signatura d'aquesta Ordre, de manera que queda interromput el termini per motius de prudència i cautela elementals, així com d'expectativa de dret de tercers;
Atès el que disposen l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; la Llei 26/2010, de 3 d'agost, de règim jurídic i de procediment de les administracions públiques de Catalunya, i l'informe previ de l'Àrea Jurídica de la Secretaria d'Ocupació i Relacions Laborals, en ús de les facultats que em són conferides,
Interrompre el procediment administratiu que estableix l'Ordre EMO/309/2015, de 25 de setembre, per la qual es publica la convocatòria quadriennal per a l'acreditació i l'atribució de la quota de representativitat institucional de les associacions empresarials més representatives de l'àmbit de Catalunya (DOGC núm. 6969, de 5.10.2015), en la seva fase de presentació de la documentació, a l'espera de la resolució judicial sobre la petició de la mesura cautelar de suspensió, i amb efectes des de la data de signatura d'aquesta Ordre.